Minkejja li huwa rari u ftit teżisti informazzjoni dwaru, l-abbuż mit-tfal fuq l-adulti huwa realtà. Minħabba ċertu stigma u mistħija, dawn it-tip ta' każijiet ma jkunux irrappurtati ta' sikwit. Fil-fatt, l-ewwel każ ta' dan it-tip investigat mill-Aġenzija Appoġġ imur lura biss seba' snin. Il-Kap Eżekuttiv tal-Aġenzija Sapport Ruth Sciberras, qalet li l-Appoġġ tinvestiga numru ta' każijiet simili kull sena u minħabba dan, il-ħaddiema qegħdin jirċievu taħriġ apposta. Iktar tfal qed jabbużaw minn għalliema fl-iskejjel Il-President tal-Unjin tal-Għalliema, Marco Bonnici, qal li "dan it-tip ta' abbuż jimmanifesta ruħu fl-iskejjel tagħna u n-numru ta' rapporti fuq każijiet ta' abbuż minn minuri fuq adulti qed jiżdied kull sena". Bonnici qal ukoll li xi għalliema jevitaw milli jirrapurtaw studenti li jabbużaw minnhom "għax jibżgħu li jidhru inkompetenti u jafu li r-rapporti li jagħmlu jisfaxxaw fix-xejn". Madanakollu, hu stqarr li jekk dawn l-abbużi jibqgħu għaddejjin mingħajr konsegwenzi, l-ibbuljar u l-abbuż ikompli jiżdied. "Infakkar ukoll li hemm ħafna ġenituri li mhumiex lesti jaċċettaw li t-tfal tagħhom għandhom bżonn l-għajnuna, minkejja l-imġieba vjolenti tagħhom," kompla Bonnici. Għad hemm stigma fuq l-abbuż sesswali Maria Mangion, ħaddiema soċjali li taħdem bħala l-maniġer tas-servizzi għall-familja mal-Fondazzjoni Sebħ, għamlet riċerka fuq tmien familji biex tara jekk teżistix korrelazzjoni bejn l-abbuż fuq l-adulti u fatturi oħra. Mir-riċerka ta' Mangion, l-abbuż fiżiku, emozzjonali u psikoloġiku kien l-iktar wieħed komuni, filwaqt li abbuż sesswali kien l-inqas li ġie rrapurtat. Hi qalet li dan jaf ikun ir-riżultat ta' stigma li teżisti dwar l-abbuż sesswali li żżomm lill-vittmi milli jirrapurtaw. Dan it-tip ta' abbuż ġie diskuss fil-Kumitat Parlamentari dwar l-Affarijiet tal-Familja. Ir-rapport mid-diskussjoni tal-Kumitat, li kkonsulta diversi esperti tal-familja, ġie ppublikat dan is-sajf. Ħeġġew lill-uliedhom jabbużaw lil ommhom Fir-rapport jingħad li ċerti tfal kienu mħeġġa jabbużaw minn ġenitur waqt każijiet ta' divorzju jew separazzjoni. Dan il-fenomenu ikrah instab f'każijiet fejn l-omm telqet lill-raġel tagħha minħabba li r-raġel kien isawwatha jew jabbużaha. Għaldaqstant, il-missier instab li kien qed jinkoraġġixxi lit-tfal tiegħu biex jabbużaw lil ommhom. Każ ieħor li ssemma' mill-esperti kien marbut mal-abbuż fuq gwardjani ta' tfal li ma kellhomx relazzjoni bioloġika magħhom. Melissa Mifsud, li taħdem mal-Appoġġ, stqarret li xi tfal iħossuhom frustrati u bla tama meta jitneħħew mid-dar tagħhom. Skont Mifsud, meta dawn it-tfal jirrealizzaw li s-sitwazzjoni tagħhom mhix normali, isiru aktar vjolenti meta jikbru. Wieħed mill-esperti li tkellem mal-Kumitat enfasizza l-bżonn ta' iktar riċerka fuq din il-problema. Din ir-riċerka mbagħad isservi biex tgħin lill-agenziji u l-entitajiet biex isolvu dawn it-tip ta' problemi fil-futur. Xi wħud mir-rakkomandazzjonijiet tal-esperti kienu: Il-pubbliku jeħtieġ ikun infurmat li vjolenza domestika tista' tinkludi vjolenza minn minuri fuq adulti; Il-kunċett tal-ugwaljanza għandu jkun mgħallem minn età żgħira biex klikek vjolenti ma jiffurmawx fil-konfini tal-iskola; Koppji li qed jistennew tarbija għandhom jattendu taħriġ li jkun marbut mal-pagamenti taċ-children's allowance tat-tfal tagħhom; Għandha tingħata għajnuna immedjata lit-tfal li jkollhom bżonn xi forma ta' għajnuna; Jiżdied l-ammont ta' programmi li jiġġieldu kontra l-ibbuljar biex il-bullies jitwaqqfu u l-vittmi jingħataw l-għajnuna meħtieġa; F'kull skola għandu jkun hemm imqar psikoterapista jew konsulent wieħed; Hemm bżonn li iktar nies ikunu mħeġġa jaħdmu fis-settur tal-ħarsien soċjali biex titnaqqas it-tgħabija tax-xogħol; Sakemm jiżdiedu l-ħaddiema, il-Gvern għandu jħallas għal seduti privati biex l-għajnuna tingħata lil min għandu bżonnha. Kelliema tal-Fondazzjoni għas-Servizzi tal-Ħarsien Soċjali (FSWS) qalu kull sena jirċievu madwar 35 każ ta' abbuż vjolenti minn minuri kontra l-ġenituri jew kustodji tagħhom. .td_uid_3_611a800fd09c9_rand.td-a-rec-img{text-align:left}.td_uid_3_611a800fd09c9_rand.td-a-rec-img img{margin:0 auto 0 0}